KOMISIJAS REGULA (ES) 2021/1842

(2021. gada 20. oktobris),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz flupiradifurona un difluoretiķskābes maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Flupiradifurona un difluoretiķskābes maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā.

(2) Saistībā ar atļaujas došanu darbīgo vielu flupiradifuronu saturoša augu aizsardzības līdzekļa lietošanai uz zemenēm, galda olīvām, okras/“dāmu pirkstiņiem”, ziedkāpostiem, brokoļiem, Briseles kāpostiem, galviņkāpostiem, lapu kāpostiem, kolrābjiem, salātiem un salātveidīgajiem, spinātiem un tiem līdzīgu augu lapām, garšaugiem un ēdamiem ziediem, pupām, zirņiem, rapšu sēklām, sinepju sēklām un eļļas ražošanai paredzētām olīvām tika iesniegts ar Regulas (EK) Nr. 396/2005 6. panta 1. punktu saskanīgs pieteikums par pašreizējo MAL grozīšanu attiecībā uz flupiradifuronu un galveno tā metabolītu difluoretiķskābi.

(3) Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par importa pielaidēm attiecībā uz flupiradifuronu, ko Amerikas Savienotajās Valstīs izmanto uz citrusaugļiem, opuncijām, kokvilnas sēklām, cukurkukurūzu, miežiem, kukurūzu, sorgo un kviešiem, Amerikas Savienotajās Valstīs un Kanādā – uz koku riekstiem, sēkleņiem, vīnogām, zilenēm, sakņu un bumbuļu dārzeņiem, tomātiem, dārzeņpipariem, papriku, baklažāniem, melonēm, selerijām, pākšaugiem, zemesriekstiem, sojas pupām un apiņiem, Brazīlijā – uz kafijas pupiņām un Ganā un Kotdivuārā – uz kakao pupiņām. Pieteikumu iesniedzēji apgalvo, ka šajās valstīs atļautā minēto vielu lietošana uz šādiem kultūraugiem rada atlieku līmeni, kas pārsniedz Regulā (EK) Nr. 396/2005 flupiradifuronam un difluoretiķskābei noteiktos MAL, un ka jānosaka augstāki MAL, lai tādējādi novērstu tirdzniecības šķēršļus minēto kultūraugu importam.

(4) Šajā sakarā pieteikuma iesniedzējs termiņā, kas noteikts saskaņā ar Komisijas Regulu (ES) 2016/486 (2), ziņotājai dalībvalstij Nīderlandei iesniedza papildu lauka pētījumus par augsekas kultūrām un papildu pētījumus par lauksaimniecības dzīvnieku barošanu.

(5) Nīderlande minētos pieteikumus novērtēja saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(6) Eiropas Pārtikas nekaitīguma iestāde (“Iestāde”) pieteikumus un ziņojumus novērtēja, īpaši izskatot riskus patērētājam un – attiecīgos gadījumos – dzīvniekiem, un sniedza pamatotus atzinumus par ierosinātajiem MAL (3). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(7) Attiecībā uz flupiradifuronu opuncijās, melonēs, tomātos un apiņos Iestāde secināja, ka iesniegtie dati nav pietiekami, lai noteiktu jaunus MAL. Attiecībā uz flupiradifuronu selerijās nevar izslēgt bažas par akūtām devām. Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, pieteikumu iesniedzēju pieprasītie MAL grozījumi patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros tās varētu būt, ne īslaicīga eksponētība, kas rodas, uzturā lietojot lielu attiecīgo produktu daudzumu, neliecina par risku pārsniegt pieņemamo diennakts devu vai akūto standartdevu.

(8) Novērtējusi papildu lauka pētījumus par augsekas kultūrām un papildu pētījumus par lauksaimniecības dzīvnieku barošanu, Iestāde ieteica paaugstināt, pazemināt vai saglabāt pašreizējos flupiradifurona un difluoretiķskābes MAL augsekas kultūrās un dzīvnieku izcelsmes produktos. Konkrēti, Iestāde ierosināja pazemināt MAL, kas noteikti flupiradifuronam vīnogulāju lapās un difluoretiķskābei kukurūzā, kakao pupiņās un cūkas aknās. Regulas (EK) Nr. 396/2005 II pielikumā šīs MAL būtu jāsaglabā esošajā vai jānosaka Iestādes noteiktajā līmenī.

(9) Balstoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(10) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to komentāri ir ņemti vērā.

(11) Tāpēc Regula (EK) Nr. 396/2005 būtu attiecīgi jāgroza.

(12) Lai nodrošinātu, ka normāli norisinās produktu tirdzniecība, pārstrāde un patēriņš, attiecībā uz produktiem, kuri ražoti pirms attiecīgo MAL grozīšanas un par kuriem informācija liecina, ka tiek saglabāts augsts patērētāju aizsardzības līmenis, šajā regulā būtu jāparedz pārejas pasākumi.

(13) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, attiecībā uz flupiradifuronu vīnogulāju lapās un difluoretiķskābi kukurūzā, kakao pupiņās un cūkas aknās joprojām tiks piemērota produktiem, kuri Savienībā ražoti vai tajā importēti pirms 2022. gada 10. maija.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Attiecībā uz MAL, kas noteikti flupiradifuronam vīnogulāju lapās un difluoretiķskābei kukurūzā, kakao pupiņās un cūkas aknās, šo regulu piemēro no 2022. gada 10. maija.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 20. oktobrī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Komisijas Regula (ES) 2016/486 (2016. gada 29. marts), ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz ciazofamīda, cikloksidima, difluoretiķskābes, fenoksikarba, flumetralīna, fluopikolīda, flupiradifurona, fluksapiroksāda, krezoksīmmetila, mandestrobīna, mepanipirīma, metalaksila-M, pendimetalīna un teflutrīna maksimālajiem atlieku līmeņiem konkrētos produktos vai uz tiem (OV L 90, 6.4.2016., 1. lpp.).

(3) EFSA zinātniskie ziņojumi ir pieejami tiešsaistē: http://www.efsa.europa.eu.

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA. EFSA Journal 2020; 18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds. EFSA Journal 2020; 18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger. EFSA Journal 2021; 19(5):6581.